**Pradedama platinti septintoji verslo centro „Hero“ finansavimui skirta obligacijų emisijos dalis**

**Nuo rugsėjo 22 d. iki spalio 3 d. bus priimamos investuotojų paraiškos septintosios verslo centro „Hero“ plėtrai finansuoti skirtos obligacijų emisijos dalies rezervacijai. Oficiali jos išleidimo data – spalio 7 d. Šio etapo metu tikimasi pritraukti iki 6 mln. eurų. Per ankstesnes šešias emisijos dalis rinkoje iš viso jau pasiskolinta daugiau nei 50 mln. eurų.**

„Paskutinėmis rugpjūčio dienomis oficialiai pasirašėme „Hero“ statybos darbų užbaigimo aktą. Nuo rugsėjo 1-osios naujajame verslo centre jau dirba pirmieji nuomininkai. Septintoji obligacijų emisijos dalis bus skirta išnuomotų patalpų pritaikymui pagal nuomininkų poreikius ir kitiems finalinio „Hero“ plėtros etapo darbams“, – sako bendrovės „Realco“ vadovas Julius Dovidonis.

Su „Realco“ susijusi UAB „Sostinės bokštai“ septintąją obligacijų emisijos dalį vėl siūlys įsigyti privatiems ir instituciniams investuotojams iš Lietuvos, Latvijos bei Estijos. Vienos obligacijos kaina – 1037,35 euro, investuotojams bus siūlomas 7,12 proc. pajamingumas. Įsipareigojimų vykdymo garantu yra įkeista žemė su statiniais.

Septintąją „Hero“ plėtrai skirtą obligacijų emisijos dalį platina „Artea“ bankas, investicijų valdymo bendrovė „Evernord“ bei Estijos investicinės bankininkystės bendrovė „Redgate Capital“. Galutinė obligacijų išpirkimo data – 2026 m. gegužės 18 d.

Nuo praėjusių metų rugpjūčio 9 d. „Hero“ obligacijos įtrauktos į prekybą Nasdaq Baltijos „First North“ rinkoje, tad šias obligacijas rinkos kaina galima parduoti ir nesulaukus galutinio jų išpirkimo termino.

Iki šiol prie „Hero“ projekto jau prisidėjo virš 1400 investuotojų iš Lietuvos, Latvijos ir Estijos, bendrai investavusių beveik 51 mln. eurų.

Bendros planuojamos investicijos į A++ energinio naudingumo klasės, 31,6 tūkst. kv. m. ploto verslo centrą „Hero“ turėtų siekti iki 112 mln. eurų.

**„Hero“ jau atvėrė duris**

Nuo rugsėjo 1 d. verslo centre jau veikia tarptautinė audito, mokesčių ir verslo konsultacijų bendrovė „PwC“, vienas didžiausių logistikos nekilnojamojo turto vystytojų Baltijos šalyse „Sirin Development“ ir ankstyvojo ugdymo mokykla „Eureka“.

Artimiausiu metu naują savo veiklos etapą „Hero“ centre pradės ir viena iš integruotų teisės paslaugų lyderių Lietuvoje, Latvijoje ir Estijoje, „COBALT“, „Sapiegos klinika“, grožio salonas „Chameleon Beauty“, odontologijos-implantologijos klinika, restoranas „Mylios“, kavinė ir kitos įvairias paslaugas teikiančios įmonės.

„Hero“ yra pirmasis verslo centras Lietuvoje, siekiantis gauti du tarptautinius tvarumo ir sveikųjų pastatų sertifikatus „WELL Gold“ bei „Breeam Excellent“. Jame integruotos patikrintos, aukštą kokybę garantuojančios techninės bei inžinerinės sistemos, taip pat ir daugiau į tvarumą, aplinkosaugą, gerą žmogaus savijautą bei sveikatą orientuotų sprendimų.

*„Realco“ – viena didžiausių nekilnojamojo turto (NT) plėtros bendrovių Lietuvoje. Daugiau nei 19 metų rinkoje veikianti bendrovė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

kristina.svitoje@realco.lt